Jonas Dahl (SF), 2011-11-10:
Jeg bed meget mærke i formuleringen: Hvilke goder kommer der så til dem?
Det synes jeg er meget interessant, for det, vi jo netop også lægger frem med det her finanslovforslag, er rent faktisk, at vi siger, at vi alle sammen har behov for, at der løftes i flok.
Vi har behov for at bringe Danmark ud af krisen, og det betyder faktisk, at vi alle sammen skal tage en smule fat.
Vi siger, at vi har behov for at lave nogle markante forbedringer inden for psykiatrien, inden for sundhedsområdet generelt, men vi siger også, at vi tager et opgør med de fattigdomsskabende ydelser, som den tidligere regering har indført.
Det synes jeg er nogle markante forbedringer, som rent faktisk vil komme rigtig mange mennesker til gode.
Så det synes jeg er en offensiv måde, som rent faktisk forandrer den politik, der har været ført i de sidste 10 år.
Jeg er sådan set meget enig i, at det er et spændende finanslovforslag.
Jeg vil endda sige, at det er et vanvittig spændende finanslovforslag, netop fordi vi nu sætter en ny kurs for Danmark og tegner en anden retning end den, der har været dikteret de sidste 10 år.
Så på den måde er jeg sådan set meget enig med spørgeren.
Når det kommer til kickstarten, har det jo også været vores erkendelse, at vi er i en krise, og derfor bliver vi også nødt til at sige, at vi gør noget for de mange mennesker, der desværre er blevet arbejdsløse.
Vi har behov for at kickstarte økonomien, så vi igen får vækst i Danmark, og derfor er kickstarten, der er en del af den løsning, vi har lagt på bordet, på 18,7 mia. kr., og det er sådan set et ganske omfattende beløb.
Vi regner med – og det gør vismændene i øvrigt også – at det vil betyde flere arbejdspladser.
Vil det betyde, at der også kommer udenlandske firmaer og byder ind på opgaverne, og at visse job kan gå til udlandet?
Det kan det muligvis, men jeg tror faktisk, at de fleste af de job bliver skabt i Danmark, fordi der er rigtig mange arbejdsløse, som gerne vil have foden indenfor på arbejdsmarkedet.
Så derfor tror jeg faktisk godt, det kan lade sig gøre også at skabe danske job.
Jeg synes, at det, der står meget klart, når man læser finansloven, netop er, at der rent faktisk kommer nogle markante forbedringer for ikke bare de allerfattigste i Danmark, som har været på de her fattigdomsskabende ydelser, men vi siger faktisk også, at vi gerne vil hæve ulandsbistanden, fordi vi rent faktisk synes, at vi også har et ansvar for at hjælpe dem, der har det endnu værre, dem, der har det allerdårligst i den her verden.
Jeg synes sådan set, at det er positivt, at vi også tør tage et socialt ansvar.
Så tager vi bl.a. fat på at løfte det medicinske område og løfte forholdene for de medicinske patienter, som jo netop er nogle af de ældre borgere, som desværre ikke har fået et tilstrækkelig løft i vores sundhedsvæsen.
Det er jo noget af det, vi nu tager fat på.
Vi siger, at vi sådan set er enige i, at der er behov for et løft.
Det er her, at vi med den her finanslov tager et lille skridt fremad.
Så jeg synes faktisk ikke, at det er rimeligt at sidde der og kritisere, for nu sætter vi nogle initiativer i gang, som i sidste ende faktisk vil være meget markante forbedringer for de mennesker, der rent faktisk har de største behov.